12.6.2023
ET
Euroopa Liidu Teataja
C 204/11
2.1.3 Tagatisega seotud nõuded
Üldiselt on otstarbekas lubada kesksetel vastaspooltel aktsepteerida tagatisena riiklikke tagatisi ja riiklikke pangagarantiisid.
EKP tunnustab liidu regulatiivseid jõupingutusi, mille eesmärk on leevendada erakordset likviidsussurvet, mis tuleneb hiljutistest ennenägematutest turukõikumistest.
Kahtluste vältimiseks ning seoses sellega, et kavandatavas määruses ei käsitleta kommertspankade garantiide eripära, rõhutab EKP, et EKP ei toeta kommertspankade tagamata garantiide alalist aktsepteerimist kõlbliku tagatisena (34).
Kommertspankade tagamata garantiide aktsepteerimine peaks jääma ajutiseks regulatiivseks meetmeks, mida kohaldatakse üksnes finantssekto­ riväliste vastaspoolte suhtes.
Kommertspankade tagamata garantiide alalise aktsepteerimise võimalus kujutaks endast regulatiivse riskitaluvuse struktuurset muutust, mis läheks kaugemale eesmärgist käsitleda mittepangast finantsasutuste erakordset likviidsussurvet.
Lisaks hoiatab EKP võimaluse eest lubada kesksetel vastaspooltel aktsepteerida kommertspankade tagatisi kõikidelt kliirivatelt liikmetelt, sealhulgas finantsasutustelt ehk mitte ainult finantssektorivälistelt vastaspooltelt, nagu praegu.
Lõpetuseks teeb EKP ettepaneku laiendada kommertspankade garantiide tagatisena aktsepteerimise tingimusi käsitlevate ESMA regulatiivsete tehniliste standardite kohaldamisala selliselt, et need hõlmaksid riiklikke tagatisi ja riiklikke pangagarantiisid.
See võimaldaks ESMA-l täpsustada tagatisnõudeid seoses riigigarantiide ja riiklike pangagarantiidega.
2.1.4 Aruandluskohustus
EKP toetab kindlalt ettepanekut kaotada aruandlusnõuete erand finantssektoriväliseid vastaspooli hõlmavatele konsolideerimisgrupi sisetehingutele (35).
Seoses selle erandi kehtestamisega 2017. aastal on EKP tuvastanud mitmeid negatiivseid mõjusid, nii Euroopa turu infrastruktuuri määruse alusel esitatavate andmete kvaliteedile ja kasutatavusele kui ka ametiasutuste suutlikkusele jälgida finantsstabiilsust finantsturgude teatavates valdkondades (36).
Need järelmid on endiselt asjakohased.
Näiteks andmete puudumine teatavate konsolideeri­ misgrupi sisetehingute kohta takistas EKP-l täita oma finantsstabiilsusega seotud ülesandeid 2022. aasta energiaturgude ebastabiilsuse ajal.
Mittefinantsettevõtete tegevus moodustab väga suure osa energiatuletisins­ trumentide turgudest.
Seetõttu tekitas andmete puudumine vähemalt ühe finantssektorivälise vastaspoole konsolideerimisgrupi sisetehingute kohta olulise lünga EKP suutlikkuses jälgida asjaomast tuletisinstrumentide turgude segmenti.
Üldisemalt moodustavad konsolideerimisgrupi sisetehingud kaubatuletisinstrumentide turgudel olulise osa turuosaliste vahelistest kahepoolsetest riskipositsioonidest ning nende tuvastamine võib näidata mõnede suurte konglomeraatide tähtsust finantsstabiilsuse seisukohast.
Kuigi hiljutine ebastabiilsus mõjutas peamiselt energiakaupade tuletisinstrumente, ei ole järgmiste kriiside olemust võimalik prognoosida.
Üldiselt võib kõikehõlmava turuülevaate puudumine takistada ka pädevate asutuste tõhusat järelevalvet kiiresti muutuva turudünaamika üle.
Selles osas on oluline märkida, et Euroopa Parlamendi ja nõukogu määrus (EL) nr 2015/2365 (37) ei sätesta sarnast erandit grupisiseste repotehingute, väärtpaberite kaudu finantseerimise ja võimenduslaenu tehingute aruandlusele.
Finantssektoriväliseid vastaspooli hõlmavate konsolideerimisgrupi sisetehingute erandi väljajätmine Euroopa turu infrastruktuuri määruse aruandlusnõuetest on oluline meede kõikehõlmava turuülevaate kujundamiseks ning vastavate määruste vahelise kooskõla saavutamiseks.
(34) Vt kavandatava määruse artikli 1 punkti 33 alapunkt a, millega muudetakse Euroopa turu infrastruktuuri määruse artikli 46 lõiget 1.
(35) Vt kavandatava määruse artikli 1 punkti 5 alapunkt a.
(36) Vt Euroopa Keskpanga arvamuse CON/2017/42, 11. oktoober 2017, seoses ettepanekuga Euroopa Parlamendi ja nõukogu määruse kohta, millega muudetakse määrust (EL) nr 648/2012 seoses kliirimiskohustuse, kliirimiskohustuse peatamise, aruandluse nõuete, keskse vastaspoole kaudu kliirimata börsiväliste tuletislepingute riskimaandamismeetmete, kauplemisteabehoidlate registreerimise ja järelevalve ning kauplemisteabehoidlate nõuetega, punktid 2.2.1 kuni 2.2.3 (ELT C 385, 15.11.2017, lk 10).
(37) Euroopa Parlamendi ja nõukogu määrus (EL) nr 2015/2365, 25. november 2015, mis käsitleb väärtpaberite kaudu finantseerimise tehingute ja uuesti kasutamise läbipaistvust ning millega muudetakse määrust (EL) nr 648/2012 (ELT L 337, 23.12.2015, lk 1).